***Lines*** είναι ο τίτλος ελληνικής δραματικής ταινίας σε σκηνοθεσία, σενάριο και παραγωγή Βασίλη Μαζωμένου. Πρωταγωνιστούν μεταξύ άλλων οι Θέμης Πάνου και Τάσος Νούσιας. Η παγκόσμια πρεμιέρα έγινε στις 21 Νοεμβρίου 2016 στο Τάλιν της Εσθονίας στα πλαίσια του φεστιβάλ Tallinn Black Nights Film Festival (εσθονικά: Pimedate Ööde Filmifestival). Θεωρήθηκε από τους εγχώριους και ξένους κριτικούς ως μια από τις καλύτερες ελληνικές ταινίες του 2017.

Πλοκή
-----

Πρόκειται για ταινία που ασχολείται άμεσα με την ελληνική οικονομική κρίση και τα αποτελέσματά της στην ελληνική κοινωνία, μέσα από τις ιστορίες εφτά διαφορετικών ανθρώπων, ιστορίες εμπνευσμένες από τις περίπου 4.000 αυτοκτονίες στην Ελλάδα της κρίσης. Όλες οι ιστορίες ξεκινούν από ένα τηλεφώνημα σε ένα κέντρο ψυχολογικής υποστήριξης από άτομα απελπισμένα, που η κρίση, και η επακόλουθη κατάρρευσή τους, τους έχει οδηγήσει σε αυτοκτονικές τάσεις.

Διανομή
-------

* Θέμης Πάνου, πρωθυπουργός
* Τάσος Νούσιας, αγρότης
* Άννα Καλαϊτζίδου, Άννα
* Θόδωρος Κατσαφάδος, παππούς
* Κώστας Μπερικόπουλος, βιομήχανος
* Θανάσης Χαλκιάς, άνδρας
* Θέκλα Γαΐτη, γυναίκα

Κριτικές
--------

Όπως έγραψε ο Giampietro Balia στον κατάλογο του Tallinn Black Nights Film Festival: «Μια συμφωνία ήττας για το ανθρώπινο είδος ως όλο, το *Lines* είναι μια απαραίτητη ταινία σε μια εποχή στην οποία οι αριθμοί κυριαρχούν στην πολιτική ατζέντα, εναντίων των εκατομμυρίων ατόμων που έχουν παγιδευτεί σε ένα σύστημα που έχει αποδειχθεί ότι είναι αδύναμο και αναξιόπιστο». Επίσης, στην επίσημη σελίδα του ίδιου φεστιβάλ γράφεται για την ταινία: «Ο Βασίλης Μαζωμένος δίνει χωρίς συμβιβασμούς μια ζοφερή, άθλια όψη της σύγχρονης Ελλάδα στην ταινία *Lines*. Επτά κεφάλαια για επτά κατεστραμμένα άτομα, για το τι σημαίνει να ζεις στη χώρα σε αυτούς τους δύσκολους καιρούς». Ο Élie Castiel στο καναδικό περιοδικό *Séquences*, το τρίτο σε χρονολογική έκδοση κινηματογραφικό περιοδικό παγκοσμίως γράφει για την ταινία: «Μια συγκλονιστική ταινία, εκπληκτική, νυχτερινή, φωνάζοντας την οργή της μέσα από επτά πίνακες ζωγραφικής, επτά πίνακες ίσης περίπου διάρκειας, συνεπείς παρά την σκόπιμα βυζαντινή πλευρά κάθε μέρους. Ευθείες, κυκλικές γραμμές, συμμετρικές, σαν τη λογική της αρχαίας Ελλάδας. Ο Μαζωμένος, όπως πολλοί από τους συμπατριώτες σκηνοθέτες της γενιάς του, επέλεξε να παραμείνει στη χώρα του και να διεξάγει τον αγώνα εσωτερικά. Όπως έκανε, όταν ζούσε, ο αείμνηστος Θόδωρος Αγγελόπουλος». Η Liina Laugesaar έγραψε στο Cineuropa: «Ο Μαζωμένος εξανθρωπίζει τους αριθμούς, δημιουργώντας μια σπαραξικάρδια μαρτυρία στα απαιτητικά χρόνια που σημάδεψαν πολλούς».  Ο Γιάννης Ραουζαίος γράφει στο myfilm «H ταινία Lines του Βασίλη Μαζωμένου, είναι ένα πολυεδρικό δράμα αξιώσεων. Ο σκηνοθέτης δημιουργός ρήξεων στη συνέχεια του σώματος του ελληνικού κινηματογράφου, μας δίνει την ανώτερη ως τώρα δημιουργία του, αυτήν ενός συνεπούς σινεμά όπου η ρεαλιστικότητά του εκδηλώνεται, διαμέσου μιας αμιγώς φαινομενολογικής προσέγγισης».

Φεστιβάλ και βραβεία
--------------------

Μετά την παγκόσμια πρεμιέρα της στο Τάλιν της Εσθονίας όπου ήταν υποψήφια ως καλύτερη ταινία, η ταινία συμμετείχε στο 9ο Bengaluru International Film Festival στην Ινδία, στο 37ο Fantasporto International Film Festival στην Πορτογαλία όπου ήταν υποψήφια ως καλύτερη ταινία, στο 28ο International Film Festival 2017 στην Άγκυρα, στο Panorama of Contemporary Greek Cinema 2017 στο Παρίσι, στο 10ο Greek Film Festival στο Λονδίνο όπου και κέρδισε το Best Concept for Fiction Feature, στο 11ο Greek Film Festival 2017 του Λος Άντζελες και στα Maverick Movie Awards στις ΗΠΑ, όπου κέρδισε το βραβείο σκηνοθεσίας και είχε υποψηφιότητες για τα βραβεία καλύτερης ταινίας και σεναρίου. Το 2017 είχε επίσης δυο υποψηφιότητες (σεναρίου και σκηνοθεσίας) στο BLOW-UP· International Arthouse FILM FEST στο Σικάγο. Ακόμα το 2017 συμμετείχε στο 24ο Ελληνικό φεστιβάλ στη Μελβούρνη και στο Σίδνεϊ, στο 10ο This Human World – International Human Rights Film Festival στη Βιέννη, στο Calgary European Film Festival ​στον Καναδά, στο Edinburgh GIFF στη Σκωτία, στο Accolade Global Film Competition στις ΗΠΑ όπου κέρδισε το Award of Merit για Film Feature, στο Hellas FilmBox στο Βερολίνο, στο 46ο Φεστιβάλ Βελιγραδίου, στο 6ο Μόντρεαλ Greek film festival στον Καναδά, στο 22ο European film festival στο Βουκουρέστι στη Ρουμανία, στο 27ο Φεστιβάλ Ελληνικού Κινηματογράφου στο Στρασβούργο, στο South-East European Film Festival σε Βερολίνο και σε Παρίσι όπου έλαβε τα βραβεία σκηνοθεσίας, στο 13ο Φεστιβάλ ανθρωπίνων δικαιωμάτων στην Αλβανία, στο Scandinavian International Film Festival στο Ελσίνκι όπου έλαβε το βραβείο της καλύτερης ταινίας, στο Sose International Film Festival στο Γερεβάν της Αρμενίας όπου έλαβε τα βραβεία σεναρίου και φωτογραφίας, στο διεθνές φεστιβάλ κινηματογράφου των Χανίων, στο Rome Independent Prisma Awards στην Ιταλία όπου έλαβε το βραβείο της καλύτερης ταινίας. Το 2018 επίσης έλαβε υποψηφιότητα για καλύτερη ταινία στα βραβεία της Ελληνικής Ακαδημίας Κινηματογράφου. Το 2019 κέρδισε το βραβείο για καλύτερο Δράμα στα Vegas Movie Awards.

Παραπομπές
----------

1. ↑  ««Γραμμές» της σύγχρονης ελληνικής τραγωδίας». *tospirto.net*. 25 Οκτωβρίου 2016. Αρχειοθετήθηκε από το πρωτότυπο στις 27 Οκτωβρίου 2016. Ανακτήθηκε στις 26 Οκτωβρίου 2016.
2. ↑  Μικελιδης, Νίνος Φένεκ (27 Δεκεμβρίου 2017). «Οι καλύτερες ταινίες του 2017». *Enetpress*. Ανακτήθηκε στις 31 Μαρτίου 2020.
3. ↑  Ρούσσος, Γιώργος (9 Δεκεμβρίου 2017). «Οι 10 καλύτερες ελληνικές ταινίες μυθοπλασίας του 2017». *tvxs.gr*. Ανακτήθηκε στις 31 Μαρτίου 2020.
4. ↑  «Σινεφίλια -Οι καλύτερες ταινίες του 2017». *Σινεφίλια [Cinephilia.Gr]*. Ανακτήθηκε στις 31 Μαρτίου 2020.
5. ↑  Ρούσσος, Γιώργος (24 Οκτωβρίου 2016). ««Γραμμές»: Μία ταινία για τις αυτοκτονίες στην Ελλάδα της κρίσης». *tvxs.gr*. Ανακτήθηκε στις 31 Μαρτίου 2020.
6. ↑  «Lines». *PÖFF 20*. Αρχειοθετήθηκε από το πρωτότυπο στις 12 Μαΐου 2019. Ανακτήθηκε στις 31 Μαρτίου 2020.
7. ↑  Élie, Castiel. «Lines». *Séquences – La revue de cinéma* (στα Γαλλικά). Ανακτήθηκε στις 31 Μαρτίου 2020.
8. ↑  Laugesaar, Liina. «Lines: Seven people hit by the Greek crisis». *Cineuropa - the best of european cinema* (στα Αγγλικά). Ανακτήθηκε στις 31 Μαρτίου 2020.
9. ↑  Ραουζαίος, Γιάννης. «Lines (2016) (2)». *myfilm.gr*. Ανακτήθηκε στις 31 Μαρτίου 2020.
10. ↑  «"Lines" a film by Vassilis Mazomenos Main competition at Tallinn Black Night Fillm Festival». *www.filmfestivals.com* (στα Αγγλικά). Ανακτήθηκε στις 31 Μαρτίου 2020.
11. ↑  «2017 Maverick Movie Awards & Nominations!». *Maverick Movie Awards* (στα Αγγλικά). Αρχειοθετήθηκε από το πρωτότυπο στις 13 Αυγούστου 2020. Ανακτήθηκε στις 31 Μαρτίου 2020.
12. ↑  «2017 BFF Accepted Projects - Official Selection: Main Categories». *Blowup Arthouse Filmfest* (στα Αγγλικά). Ανακτήθηκε στις 31 Μαρτίου 2020.

Εξωτερικοί σύνδεσμοι
--------------------

* «Lines - AKA : Γραμμές». *Cine.gr*. Αρχειοθετήθηκε από το πρωτότυπο στις 23 Οκτωβρίου 2016. Ανακτήθηκε στις 26 Οκτωβρίου 2016.
* «Lines - AKA : Γραμμές». *IMDb.com*.

|  |  |
| --- | --- |
| 

|  |
| --- |
| * Πύλη:Τέχνη
* Πύλη:Κινηματογράφος
 |

 |